पाएं अपने शहर की ताज़ा ख़बरें और फ्री ई-पेपरडाउनलोड करें
हरियाणा के करनाल जिले में दोस्तों के साथ आवर्धन नहर में नहाने गए दो युवक डूब गए। 5 सदस्यीय गोताखोरों का दल नहर में डूबे युवकों की तलाश में जुटा है। लेकिन आवर्धन नहर में जल स्तर व बहाव अधिक होने के कारण डूबे युवकों का अभी तक कोई सुराग नहीं लग सका है। हादसे की सूचना मिलने के बाद गांव दहा में हड़कंप मच गया और बड़ी संख्या में ग्रामीण आवर्धन नहर पर एकत्र हो गए।
5-6 युवक क्रिकेट खेलने के बाद मधुबन पक्का पुल के पास नहर में नहाने आए थे। नहाने के लिए युवकों ने एक पाइप पर रस्सी बांध ली और नहर में उतर गए। इस दौरान एक युवक के हाथ से रस्सी छूट गई और वह डूबने लगा। अपने दोस्त को बचाने के लिए नहर में कूदा दूसरा युवक भी तेज बहाव की चपेट में आ गया। दाेनाें युवक 18 साल के दीपक और 17 साल के हिमांशु उर्फ़ साहिल गांव दहा के रहने वाले हैं। हादसे की खबर अन्य युवकों ने पुलिस को दी। सूचना मिलते ही मधुबन पुलिस मौके पर पहुंची और गोताखोरों की मदद से नहर में डूबे युवकों की तलाश शुरू कर दी।
दोनों युवकों के परिवार सदमे में
ताऊ हंसराज ने बताया कि हिमांशु अपने परिवार का इकलौता बेटा है। उन्हें फोन पर हादसे के बारे में सूचना मिली थी, लेकिन लड़के ये नहीं बता पाए कि नहर में किस स्थान पर यह घटना हुई है। वहीं, हादसे का शिकार हुआ दीपक तीन बहनों का इकलौता भाई है। आगामी 16 मई को दीपक की बहन की शादी है, जो विलाप करती हुई नहर पहुंची। दीपक की बहन ने बताया कि उसका भाई 12वीं कक्षा में पढ़ता था, जबकि उसका दोस्त हिमांशु 11वी का छात्र था।
थाना मधुबन के इंस्पेक्टर दीपक कुमार ने बताया- आवर्धन नहर में दहा गांव के दो युवकों के डूबने की सूचना प्राप्त हुई थी। गोताखोरों की मदद से युवकों की तलाश की जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn